SKRIFTLIG FORESPØRGSEL E-1819/02

af Glenys Kinnock (PSE) til Kommissionen

(27. juni 2002)

Om: Indonesien

Kan Kommissionen redegøre for, hvilke foranstaltninger, EU vil træffe for at tilskynde de indonesiske myndigheder til hurtigst muligt:

1. at bortvise alle medlemmer af Laskar Jihad-organisationen og andre ikke lokale kæmpere fra Molukkerne, Sulawesi og West Papua;

2. at sikre, at lederen af Laskar Jihad, Jafar Umar Thalib, retsforfølges for de lovovertrædelser, han anklages for, herunder massakren for nylig i Soya, Ambon;

3. at sikre, at det indonesiske militær og politi handler korrekt og ansvarligt i deres bestræbelser på at opretholde freden på Molukkerne, Sulawesi og West Papua;

4. at sikre, at de 3000 kristne molukker på øerne Halmehera, Bacan, Buru og Seram, som af muslimske militanter er blevet tvunget til at konvertere til islam, hurtigst muligt evakueres til et fredeligt område.

Svar afgivet på Kommissionens vegne af Christopher Patten

(19. juli 2002)

Kommissionens delegation i Jakarta følger sammen med medlemstaternes diplomatiske missioner nøje den sikkerhedsmæssige og hermed forbundne menneskeretlige udvikling i hele Indonesien og deltager i alle EU's demarcher for at henlede opmærksomheden på problemer omkring menneskerettighedsspørgsmålet i Indonesien. Kommissionen deler EU's erklærede holdning, som går ud på fuldt og helt at støtte Indonesiens territoriale integritet, samtidig med at man opmuntrer regeringen til at iværksætte tvingende nødvendige bestræbelser på at skabe en fredelig løsning på Indonesiens interne konflikter, hvad enten disse er af separatistisk eller sekterisk art. Ligesom der er tilfældet i det internationale samfund, finder Kommissionen, at disse interne konflikter primært er Indonesiens ansvar og først og fremmest bør forsøges løst af den indonesiske regering og af civilsamfundets organisationer, de religiøse grupperinger og andre institutioner i en fredelig dialog inden for lovgivningens rammer og under overholdelse af menneskerettighederne uden særbehandling af nogen særlig gruppe.

Den aktuelle vold i Molukkerne samt i provinserne Aceh, Sulawesi og Papua giver anledning til fortsat bekymring. Undersøgelserne omkring og retsforfølgelsen af gerningsmændene til overtrædelserne af menneskerettighederne i Østtimor indtil september 1999 er stadig ikke afsluttet, selv om de indonesiske myndigheder i januar 2002 udpegede en ad hoc menneskerettighedsdomstol til at foretage undersøgelser af disse overtrædelser.

I november 2001 godkendte det indonesiske parlament en række love om regional autonomi for Aceh og Irian Jaya (herefter kaldet Papua) og om decentralisering i alle de andre provinser. Gennemførelsen af disse love kunne yde et betydeligt bidrag til at mindske vanskelighederne. Til støtte for denne proces på længere sigt påtænker Kommissionen i forbindelse med sit udkast til en landestrategi for støtte til Indonesien at fokusere på fremme af god regeringsførelse og retsstatsprincipperne inden for rammerne af regeringens politik med henblik på decentralisering og regional autonomi.

Den indonesiske regering under præsident Megawati bestræber sig efter Kommissionens opfattelse reelt på at skabe en afbalanceret tilgang til de interne spændinger og at fremme en bilæggelse af stridighederne ad fredelig vej under overholdelse af menneskerettighederne. Dens rolle som formidler af de nylige Malino-fredsaftaler mellem de kristne og muslimske samfund i Molukkerne og de rivaliserende grupper i Sulawesi er eksempler herpå.

Kommissionen anerkender den indonesiske regerings bestræbelser på at samarbejde med den internationale alliance mod terrorismen. Den har bemærket, at lederen af Laskar Jihad-bevægelsen, Jafar Umar Thalib, er blevet arresteret i Molukkerne og nu er varetægtsfængslet i Jakarta. Den opfordrer den indonesiske regering til at sørge for en retfærdig rettergang, som det bør sig i dette og andre tilfælde.

Kommissionen yder humanitær bistand til ofre for stridigheder og finansiel bistand til at hjælpe med at finde løsninger på stridigheder og forbedre menneskerettighedssituationen i Indonesien. Molukkerne har været i fokus for Kommissionens aktioner i så henseende. Allerede siden 1999 har Kommissionen ydet 4 600 000 EUR i nødhjælpsbistand til ofrene, både kristne og muslimer, for volden i Molukkerne især internt fordrevne personer. I fremtidigt perspektiv er Indonesien et land, der står i fokus for det europæiske initiativ for demokrati og menneskerettigheder 2002-2004. I 2000 og 2001 blev der som led i dette initiativ allerede ydet finansiel bistand til fire aktioner til et samlet beløb på 1 862 880 EUR via ikke-statslige organisationer (ngo'er) og Højkommissariatet for Menneskerettigheder. Og der er programmeret et indikativt beløb på 2 500 500 EUR til yderligere aktioner som led i det europæiske initiativ for demokrati og menneskerettigheder (EIDHR), som vil blive finansieret i løbet af 2002.